De to nordjyder, Anders Bilgram og Anders Skotland står bag verdens første alkoholfrie alternativ til gin, Herbie Virgin. Nu er deres alkoholfrie drink nomineret som en af de bedste innovative ideer til World Beverage Innovation Awards 2017. – Vi lancerede Herbie Virgin som et alternativ til Herbie Gin i midten af juli måned og vi må sige det er gået ret godt, siger Anders Skotlander i en pressemeddelelse på deres hjemmeside. Den alkoholfrie drik blev udsolgt på 14 dage, og lageret melder fortsat udsolgt. Det er på trods af, at de to nordjyder havde fået produceret 1.400 alkoholfrie ginflasker. Den alkoholfrie gin bliver destilleret på de samme kedler i Hjortdal som den prisvindende Herbie Gin. Og den bliver lavet på næsten samme måned. - Vi hånddestillerer Herbie Virgin fuldstændig, som når vi laver en almindelig gin. Det vil sige med botanicals som blandt andet enebær, danske æbler, lavendelblomster og appelsinskal bare uden alkohol, siger Anders Bilgram til TV2 Nord. Det er ikke første gang de to Anders’er er nomineret for at lave spiritus. I december 2016 vandt de to priser for Herbie Gin, som altså indeholder alkohol, ved en blindsmagning i New York. Nu lader det til at drengene skal til New York igen. - Vi er blevet kontaktet af importører i England, Tyskland, Sverige, Norge, Frankrig, Italien, Rusland, Litauen, Monaco, Australien og i september tager vi til en stor nordisk fødevaremesse i New York, hvor vi er blevet inviteret netop med den alkoholfrie Herbie, siger Anders Bilgram. Først gælder det World Beverage Innovation Awards 2017 i september, som afholdes i München.

Opsummering:
Den nordjyske alkoholfrie gin, Herbie Virgin, er nomineret som den mest innovative.